แบบฯ นำส่งภาษีหัก ณ ที่จ่าย
ประมวลรัษฎากรกำหนดให้ผู้จ่ายเงินได้หักภาษี ณ ที่จ่าย และนำส่งกรมสรรพากร ผู้จ่ายเงินได้ที่มีหน้าที่หักภาษีและนำส่งภาษีอาจเป็นผู้เสียภาษีเงินได้หรือไม่ก็ได้ เช่น หน่วยงานรัฐไม่มีหน้าที่เสียภาษีเงินได้นิติบุคคล แต่มีหน้าที่หักภาษีเงินได้ ณ ที่จ่าย เมื่อจ่ายเงินได้บางประเภท เป็นต้น
5 เม.ย. 2556

ประมวลรัษฎากรกำหนดให้ผู้จ่ายเงินได้หักภาษี ณ ที่จ่าย และนำส่งกรมสรรพากร ผู้จ่ายเงินได้ที่มีหน้าที่หักภาษีและนำส่งภาษีอาจเป็นผู้เสียภาษีเงินได้หรือไม่ก็ได้ เช่น หน่วยงานรัฐไม่มีหน้าที่เสียภาษีเงินได้นิติบุคคล แต่มีหน้าที่หักภาษีเงินได้ ณ ที่จ่าย เมื่อจ่ายเงินได้บางประเภท เป็นต้น 
การหักภาษีเงินได้ ณ ที่จ่าย เป็นวิธีการจัดเก็บภาษีวิธีหนึ่งที่กำหนดให้ผู้จ่ายเงินได้ทำหน้าที่แทนกรมสรรพากร อย่างไรก็ตามการหักภาษีเงินได้ ณ ที่จ่าย ต้องเป็นไปตามหลักเกณฑ์และเงื่อนไขที่กฎหมายกำหนดไว้เท่านั้น เพราะมีบางกรณีที่กฎหมายไม่ได้กำหนดให้ผู้จ่ายเงินได้หักภาษี หรือผู้รับเงินได้นั้นไม่มีหน้าที่เสียภาษีเงินได้ หรือเงินได้นั้นได้รับยกเว้นภาษี ผู้จ่ายเงินได้จึงไม่ต้องหักภาษี ณ ที่จ่าย เมื่อจ่ายเงินได้
ผู้จ่ายเงินได้ที่มีหน้าที่หักภาษีเงินได้ ณ ที่จ่าย เมื่อได้หักภาษีไว้แล้ว ต้องนำส่งกรมสรรพากรภายใน 7 วัน นับแต่สิ้นเดือนที่จ่ายเงินได้ ถ้าหากยื่นแบบนำส่งภาษีผ่าน www.rd.go.th จะได้รับการขยายกำหนดเวลานำส่งภาษีออกไปอีก 8 วัน กรณีวันสุดท้ายของกำหนดเวลายื่นแบบตรงกับวันหยุดราชการ วันสุดท้ายจะเลื่อนออกไปเป็นวันแรกที่ราชการเปิดทำงาน เช่น จ่ายเงินได้ในเดือน มี.ค. 2556 และได้หักภาษี ณ ที่จ่ายไว้แล้ว ต้องนำส่งภาษีระหว่างวันที่ 17 เม.ย. 2556 แต่เนื่องจากวันที่ 7 เม.ย. 2556 เป็นวันอาทิตย์ซึ่งหยุดราชการ จึงเลื่อนวันสุดท้ายออกไปเป็นวันอังคารที่ 9 เม.ย. 2556 ซึ่งเป็นวันทำการวันแรก เนื่องจากวันจันทร์ที่ 8 เม.ย. 2556 หยุดราชการวันหยุดชดเชยวันที่ระลึกมหาจักรีบรมราชวงศ์ สำหรับผู้จ่ายเงินได้ที่ยื่นแบบนำส่งภาษีผ่านทาง www.rd.go.th ได้รับการขยายกำหนดเวลานำส่งภาษีอีก 8 วัน กล่าวคือ ไม่เกินวันจันทร์ที่ 15 เม.ย. 2556 ซึ่งเป็นวันสงกรานต์หยุดราชการ และวันอังคารที่ 16 เม.ย. 2556 หยุดชดเชยวันสงกรานต์ วันสุดท้ายของการยื่นแบบผ่านทาง www.rd.go.th จึงเป็นวันพุธที่ 17 เม.ย. 2556 
แบบฯ นำส่งภาษีหัก ณ ที่จ่าย สรุปได้ดังนี้
ภ.ง.ด. 1 ใช้กับผู้รับเงินได้ที่มีหน้าที่เสียภาษีเงินได้บุคคลธรรมดาที่ได้รับเงินได้ประเภทเงินเดือน ค่าจ้าง ค่านายหน้า การรับทำงานให้ ฯลฯ หรือได้รับเงินได้ตามมาตรา 40 (1) (2) แห่งประมวลรัษฎากร ไม่ว่าผู้รับเงินได้จะอยู่ในประเทศไทยหรือไม่ก็ตาม
ภ.ง.ด. 2 ใช้กับผู้รับเงินได้ที่มีหน้าที่เสียภาษีเงินได้บุคคลธรรมดาที่ได้รับเงินได้ประเภทค่าลิขสิทธิ์ ค่าเครื่องหมายการค้า ดอกเบี้ย เงินปันผล ฯลฯ หรือได้รับเงินได้ตามมาตรา 40 (3) (4) แห่งประมวลรัษฎากร ไม่ว่าผู้รับเงินได้จะอยู่ในประเทศไทยหรือไม่ก็ตาม
ภ.ง.ด. 3 ใช้กับผู้รับเงินได้ที่มีหน้าที่เสียภาษีเงินได้บุคคลธรรมดาที่ได้รับเงินได้ประเภทค่าเช่าทรัพย์สิน วิชาชีพกฎหมาย บัญชี รับเหมา นักแสดงสาธารณะ การให้บริการอื่นๆ ฯลฯ หรือได้รับเงินได้ตามมาตรา 40 (5) (6) (7) (8) แห่งประมวลรัษฎากร ไม่ว่าผู้รับเงินได้จะอยู่ในประเทศไทยหรือไม่ก็ตาม
ภ.ง.ด. 53 ใช้กับผู้รับเงินได้ที่เป็นบริษัทหรือห้างหุ้นส่วนนิติบุคคลที่ประกอบกิจการในประเทศไทยที่ได้รับเงินได้ตามมาตรา 40 (2)(8) แห่งประมวลรัษฎากร หรือผู้รับเงินได้ที่เป็นนิติบุคคลต่างประเทศสำหรับการจ่ายเงินได้ในบางกรณี
ภ.ง.ด. 54 ใช้กับผู้รับเงินได้ที่เป็นบริษัทหรือห้างหุ้นส่วนนิติบุคคลตามกฎหมายต่างประเทศและมิได้ประกอบกิจการในประเทศไทยที่ได้รับเงินได้ตามมาตรา 40 (2)(6) แห่งประมวลรัษฎากร หรือได้รับเงินได้จากการจำหน่ายกำไรตามมาตรา 40 (8) แห่งประมวลรัษฎากร
สำหรับ ภ.ง.ด. 1 ก ภ.ง.ด. 1 ก พิเศษ ภ.ง.ด. 2 ก และ ภ.ง.ด. 3 ก เป็นแบบสรุปการนำส่งภาษีที่กฎหมายกำหนดให้ยื่นแบบปีละครั้ง
การหักภาษีเงินได้ ณ ที่จ่าย และการนำส่งภาษี ผู้จ่ายเงินได้ต้องพิจารณาว่าผู้รับเงินได้เป็นใคร มีหน้าที่เสียภาษีเงินได้หรือไม่ จ่ายเงินได้ประเภทใด กฎหมายกำหนดให้หักภาษีหรือไม่ หักในอัตราใด และต้องนำส่งภาษีด้วยแบบอะไร สวัสดีครับ